ፓራጓይ ኤምባሲዋን ከቴላቪቭ ወደ ኢየሩሳሌም በማዘዋወር ሶስተኛ ሀገር ሆነች
ፓራጓይ በእስራኤል ያለውን ኤምባሲዋን ከቴላቪቭ ወደ ኢየሩሳሌም በማዘዋወር ሶስተኛ ሀገር ሆነች፡፡አሜሪካ ከሳምንት በፊት በቴላቪቭ የሚገኘውን ኤምባሲዋን ወደ ጥንታዊት ከተማ ኢየሩሳሌም ማዘዋወሯ አይዘነጋም፡፡አሜሪካ ኤምባሲዋን ኢየሩሳሌም ውስጥ በከፈተች ማግስት ጓታማላ የዋሽንግተንን ዱካ የተከተለችውም ባሳለፍነው ሳምንት ነበር፡፡አሁን ደግሞ ሌላኛዋ የላትን አሜሪካ ሀገር ፓራጓይ ይህን የአሜሪካን ዱካ በመከተል ሶስተኛ ሀገር ሆናለች፡፡የፓራጓይ ፕሬዝዳንት ሃራሲዮ ካርቴስ እና የእስራኤሉ ጠቅላይ ሚኒስትር ቤኒያሚን ኔታኒያሁ የኤምባሲውን ምረቃ ስነስርዓት በስፍራው ታድመው አክብረዋል፡፡አሜሪካ ኤምባሲዋን ከቴላቪቭ ወደ ኢየሩሳሌም የማዘዋወር ውሳኔ ላይ መድረሷን ተከትሎ ባሳለፍነው ሳምንት ብቻ በጋዛ ስርጥ በፊሊስጤማውያን አመጽ መቀስቀሱን ተከትሎ ከ70 በላይ ዜጎች ህይወታቸው አልፎ ሺዎች መቁሰላቸው ይታወቃል፡፡የአሜሪካ ኤምባሲዋን ወደ ኢየሩሳሌም ማዘዋወር ተከትሎ በቀጠናው የለየለት ሁከት መቀስቀሱን በርካታ የዓለማቀፉ ማህበረሰብ ሀገሪቷን እንዲያወግዙ አድርጎአቸዋል፡፡ነገር ግን የአሜሪካ ረብጣ ዶላሮች የህልውናቸው መሰረት ነው የተባለላቸው ሀገራት የዓለማቀፉን ማህበረሰብ ውግዘት ወደ ጎን በማለት ለአሜሪካ የሆነ ለእኛም ይሆናል ለማለት የፈለጉ መስለዋል፡፡በተለይም ደግሞ ከአሜሪካ እና ጓታማላ በኋላ ፓራጓይ ኤምባሲዋን ወደ ኢየሩሳሌም ማዛወሯን ተከትሎ በጋዛ ስርጥ ላለፉት ውስን ቀናት የረገበ መስሎ የተስተዋለው የፊሊስጤማውያን አመጽ ዳግም እንዳያገረሽ በዓለማቀፉ ማህበረሰብ ዘንድ ስጋትን ፈጥሯል፡፡የፓሌስታይን መሪዎች ኢየሩሳሌምን የወደፊት መዲናቸው አድርገው ቢመለከቱም ዋሽንግተን ግን እንደእስራኤል ሁሉ ኢየሩሳሌም የማትከፈል ከተማ በሚል የእስራኤል መዲናነት እውቅና ትሰጣለች፡፡ይህን ተከትሎም የፊልስጤም መሪዎች ከእንግዲህ በአደራዳሪነት አትዳኘንም የሚል አቋም ይዘዋል፡፡የቀድሞው የአሜሪካ ፕሬዝዳንቶች የኢየሩሳሌም ጉዳይ የእስራኤል እና ፊልስጤም ጉዳይ በመሆኑ ሁሌቱ ሀገራት በሚደርሱበት ስምምነት ብቻ የሚፈታ ነው የሚል አቋማቸውን ሲያንጸባሪቁ መቆየታቸው የሚታወስ ነው፡፡በፕሬዝዳንት ዶናልድ ትራምፕ የሚመራው የወቅቱ የአሜሪካ አስተዳደር ግን በርካታ አካላትን ያስቆጣ ውሳኔ አስተላልፈዋል፡፡በተለይም ደግሞ የፊሊስጤም ነጻ አውጪ ኮሚቴ ዋና ጸሃፊው ሳኤብ ኤሬካት የፓራጓይ በኢየሩሳሌም ኤምባሲዋን መክፈት ክፉኛ ተቃውመዋል፡፡"ዛሬ ደግሞ የፓራጓዩ ፕሬዝዳንት ሀላፊነት የጎደለው አመራር የሚከውነውን ተግባር ሲፈጽሙ እና የዓለማቀፉን ህግ ሲጥሱ ተመለከትን ብለዋል፡፡ይህ ደግሞ የመካከለኛ ምስራቅ የፍትህን ጉዳይ አዘቅት የሚከት እና የሰላም ተስፋውንም የሚያጨልም ብለውለታል ኤረካት፡፡ሚስተር ኤረካት የአረቡ ዓለም ሀገራት ኤምባሲያቸውን ወደ ኢየሩሳሌም የሚያዛውሩ ሀገራት ላይ ማዕቀቦቻቸውን እንዲጥሉም ጥሪ አቅርበዋል፡፡ሮማኒያ፣ ሆንዱራስ እና ቼክ ሪፐብሊክ ደግሞ ሶስቱን ሀገራት ተከትሎ ኤምባሲያቸውን ወደ ኢየሩሳሌም ለማዘዋወር የተሰናዱ ሀገራት ናቸው ሲል አልጀዚራ ዘግቧል፡፡